เศรษฐกิจติดกับดัก
ธนาคารแห่งประเทศไทย (ธปท.) รายงานว่า ภาวะเศรษฐกิจเดือน มี.ค. ชะลอลงจากเดือนก่อนตามการใช้จ่ายภาคเอกชนทั้งการอุปโภค-บริโภคและการลงทุน อย่างไรก็ดี การส่งออกสินค้าปรับตัวดีขึ้น สอดคล้องกับการผลิตภาคอุตสาหกรรมเพื่อการส่งออก ขณะที่ภาคการท่องเที่ยวขยายตัวดีต่อเนื่อง
1 พ.ค. 2556

ธนาคารแห่งประเทศไทย (ธปท.) รายงานว่า ภาวะเศรษฐกิจเดือน มี.ค. ชะลอลงจากเดือนก่อนตามการใช้จ่ายภาคเอกชนทั้งการอุปโภค-บริโภคและการลงทุน อย่างไรก็ดี การส่งออกสินค้าปรับตัวดีขึ้น สอดคล้องกับการผลิตภาคอุตสาหกรรมเพื่อการส่งออก ขณะที่ภาคการท่องเที่ยวขยายตัวดีต่อเนื่อง
ธปท. ยังมั่นใจว่าภาวะเศรษฐกิจโดยรวมมีเสถียรภาพ อัตราการว่างงานอยู่ในระดับต่ำ อัตราเงินเฟ้อชะลอลง ส่วนดุลการชำระเงินขาดดุลเล็กน้อย
เมื่อมีการวิเคราะห์ข้อมูลเศรษฐกิจเปรียบเทียบกับข้อมูลในเดือนของก่อนหน้าพบรายละเอียดดังนี้
การใช้จ่ายภาคเอกชนชะลอลงจากเดือนก่อนหลังจากที่เร่งขึ้นมากในช่วงก่อนหน้า โดยดัชนีการอุปโภคบริโภคภาคเอกชนหดตัว 1.1% จากเดือนก่อน ตามการจัดเก็บภาษีมูลค่าเพิ่ม และการนำเข้าสินค้าอุปโภคบริโภคที่ลดลง โดยเฉพาะในหมวดสินค้าคงทน เช่น เครื่องใช้ไฟฟ้าและเฟอร์นิเจอร์
อย่างไรก็ดี การใช้จ่ายในหมวดยานยนต์ขยายตัวดีตามการส่งมอบรถยนต์ตามคำสั่งซื้อค้างจอง และการเร่งทำการตลาดของผู้ประกอบการ สำหรับดัชนีการลงทุนภาคเอกชนหดตัว 0.7% จากเดือนก่อน ตามการลงทุนในเครื่องจักรและอุปกรณ์หลังจากที่มีการลงทุนไปมากในช่วงก่อนหน้า 
ขณะที่การลงทุนในรถยนต์เชิงพาณิชย์ขยายตัวดี เช่นเดียวกับในหมวดก่อสร้างที่ขยายตัวตามพื้นที่ที่ได้รับอนุญาตก่อสร้างทั้งเพื่อพาณิชยกรรมและที่อยู่อาศัย
ด้านการส่งออกสินค้ามีมูลค่า 20,491 ล้านเหรียญสหรัฐ ขยายตัว 4.9% จากเดือนก่อน ตามความต้องการจากต่างประเทศที่เพิ่มขึ้นในสินค้าอิเล็กทรอนิกส์และยานยนต์ โดยเฉพาะรถยนต์เชิงพาณิชย์ ส่วนการส่งออกสินค้าเกษตรขยายตัวตามการส่งออกข้าวที่ดีขึ้น 
อย่างไรก็ดี การส่งออกยางพารายังทรงตัว เนื่องจากสต๊อกยางพาราของจีนซึ่งเป็นผู้นำเข้ารายใหญ่ของไทยอยู่ในระดับสูง
ขณะที่การส่งออกสินค้าประมงหดตัวติดต่อกันเป็นเดือนที่สี่ จากการขาดแคลนกุ้งเนื่องจากประสบปัญหาโรคระบาด 
ภาคการท่องเที่ยวขยายตัวดีต่อเนื่อง นักท่องเที่ยวต่างประเทศมีจำนวน 2.3 ล้านคน โดยเป็นการเพิ่มขึ้นของนักท่องเที่ยวจากเกือบทุกภูมิภาคโดยเฉพาะจีนและรัสเซีย แต่นักท่องเที่ยวมาเลเซียลดลงจากปัญหาความไม่สงบใน 3 จังหวัดชายแดนภาคใต้
ภาคการส่งออกสินค้าที่ปรับดีขึ้น และการเร่งผลิตในบางอุตสาหกรรมเพื่อลดความต้องการใช้ไฟฟ้าในเดือน เม.ย. ส่งผลให้การผลิตภาคอุตสาหกรรมขยายตัวจากเดือนก่อน ดัชนีผลผลิตภาคอุตสาหกรรมขยายตัว 4.1% จากเดือนก่อน ตามการผลิตยานยนต์เพื่อส่งมอบตามคำสั่งซื้อค้างจองที่ยังมีอยู่ การผลิตอาหารและเครื่องดื่มเพื่อชดเชยสต๊อกที่อยู่ในระดับต่ำ และการเร่งผลิตสินค้าอิเล็กทรอนิกส์ในช่วงปลายไตรมาสตามแผนบริหารการผลิตของผู้ประกอบการ ส่งผลให้มีการนำเข้าวัตถุดิบและสินค้าขั้นกลางเพิ่มขึ้น
อย่างไรก็ดี การนำเข้าสินค้าอุปโภคบริโภคและหมวดยานยนต์ปรับลดลง หลังจากที่เร่งไปในช่วงก่อนหน้าสุทธิแล้วส่งผลให้การนำเข้าสินค้าโดยรวมลดลงเล็กน้อย 0.4% จากเดือนก่อน โดยมีมูลค่าการนำเข้าสินค้า 18,466 ล้านเหรียญสหรัฐ การใช้จ่ายในประเทศที่ยังอยู่ในเกณฑ์ดีแม้จะชะลอลงบ้าง มีปัจจัยสนับสนุนจากรายได้และการจ้างงานที่ดีต่อเนื่อง
อย่างไรก็ดี ในเดือนนี้รายได้เกษตรกรหดตัวเล็กน้อยจากเดือนก่อน ตามราคาสินค้าเกษตรที่หดตัวจากราคายางพาราที่อุปสงค์ต่างประเทศยังซบเซา และราคาข้าวเปลือกลดลงชั่วคราวก่อนที่รัฐบาลจะอนุมัติโครงการรับจำนำข้าวนาปรังรอบใหม่ในช่วงปลายเดือน ขณะที่ปริมาณผลผลิตโดยรวมเพิ่มขึ้น โดยเฉพาะยางพาราตามการขยายพื้นที่เพาะปลูกเมื่อหลายปีก่อน และผลผลิตมันสำปะหลังเพิ่มขึ้นตามความต้องการเพื่อใช้ผลิตเอทานอล